google/wiki40b huggingface dataset:
Nominalisatsioon

Nominalisatsioon on üks sekundaartarindi liike ja tähendab nimisõna moodustamist alussõna tähendust muutmata, nii et tekib nimisõnafraas.
Nominalisatsioonidele vastavad põhiliselt normaallaused. Üldse ei saa nominalisatsioone moodustada kogeja- ja omajalausest ega olemasolulausest. Seetõttu ei saa neist üksikutest verbidest, mis esinevad ainult nendes lausetes, mine-tuletisi moodustada: piisama - *piisamine.
Nominalisatsiooni näiteid:
päike tõuseb > päikese tõusmine
puhastatakse vaipa > vaiba puhastamine
valatakse treppi > trepi valamine
parandatakse sokki > soki parandamine
avaldatakse meelt > meeleavaldus
järjestatakse ebaõiglaselt > ebaõiglane järjestus
Nominalisatsiooni peamine ülesanne on näidata seost eri tegevuste vahel, näiteks Trepi valamine võttis paar päeva. Sama ülesannet täidavad teised sekundaartarindid ja osalaused.

Nominalisatsiooniliited

Lisaks teonimeliitele -mine sobivad nominalisatsiooniliiteks ka järgmised liited:
-us: vaatlus, langus jms, nt Hoone viimistlus võtab aega
-e: teke, tõrje jms, nt Koguti andmeid lindude rände kohta
-u: kulg, tõus jms, nt Tööviljakuse kasv on aeglustunud
-i: sund, kõnd jms, nt Talivilja külv hilines
-ng: õitseng, häving jms, nt Eesti majanduse areng aeglustus
-k: käik, müük jms, nt Kuulujuttude levikule pandi piir

Nominaalstiil

Nominaalstiil sobib nimisõnarohketesse teadustekstidesse, nt liik käitub normaalselt > liigi normaalkäitumine, kuid sellega liialdamine võib muuta laused pikaks, venivaks ja raskesti arusaadavaks. Näiteks kasutatakse nominaalstiili rohkelt kantseliidis: praak tuleb ümber teha > praak kuulub ümbertegemisele. Nominalisatsioonile on iseloomulik teonimeliide –mine, ent on teisigi võimalusi (vaata Nominalisatsiooniliited).

Teostama, tegelema, toimuma

Vahel rakendatakse nominalisatsiooni ka siis, kui eri tegevusi polegi. Näiteks asendatakse konkreetse tähendusega öeldisverb üldise tegevustähendusega verbiga, nt teostama, tegelema, läbi viima, toimuma jne.
Selle asemel, et öelda Munitsipaalpolitseinikud kontrollivad sõidupileteid, öeldakse hoopis Munitsipaalpolitseinikud teostavad sõidupiletite kontrolli.
Võrdle veel:
Mati Alaver treenib suusatajaid > Mati Alaver tegeleb suusatajate treenimisega
Pärast kahte tundi õppimist hakati tunnikontrolli kirjutama > Pärast kahte tundi õppimist hakati läbi viima tunnikontrolli kirjutamist
Lehm lakub vasikat > Lehm tegeleb vasika lakkumisega
Sellist võtet kiputakse kasutama just formaalsetes ja ametlikes tekstides.
Liepupe kihelkond

Ajalugu

Kihelkonda mainiti esimest korda aastal 1403. Kihelkonnale allus ka Skulte kihelkond, mis asus küll Riia kreisis. Patronaadiõigus kuulus kihelkonna rüütlimõisate omanikele.
Mõntu ülemine tulepaak

Mõntu sihi ülemine tulepaak on Sõrve poolsaare kagurannikul asuv tulepaak. Moodustab Mõntu alumise tulepaagiga sihi 298,5°, on sellest 209 m kaugusel. See on musta püsttriibuga valge täisnurkne tahvel metallsõrestiktornil.
Mõntu sihi ülemise tulepaagi koordinaadid on 57° 57′ 7″ N, 22° 7′ 18″ E.

Tule omadused

Tulepaak töötab pimedal ajal läbi aasta.
Tule kõrgus jalamist on 15 meetrit, merepinnast 22 meetrit, nähtav 6 meremiili.
Tuli on 297°–300° valge.
Söetööstus

Söetööstus on kütusetööstuse haru, mis tegeleb kivi- ja pruunsöe kaevandamise, rikastamise ja ümbertöölemisega ning tarbijatele edastamisega.
Söe kaevandamine toimub kas karjäärides või allmaakaevandustes sõltuvalt sellest, kui sügavalt lasub söe kiht.
Geoffrey Hughes

Geoffrey Hughes (2. veebruar 1944 – 27. juuli 2012) oli Inglismaa näitleja. Tema tuntuim roll oli Onslow' roll komöödiasarjas "Rahu, ainult rahu!" (1990–95). Lisaks mängis ta muu hulgas sarjades "Südameasi" ärimees Vernon Scripps´i (2001–07) ja "Coronation Street" (1974–83 ja 1987).
Sodoomia

Sodoomia on inimese suguühe loomaga (v.a inimesega).
Sõna "sodoomia" on tuletatud legendaarse Palestiina linna Soodoma nimest. Piiblis on mainitud, et selle linna elanikel oli mitmeid kõlvatuid eluviise.
Ajalooliselt on sodoomiaks nimetatud ka homoseksuaalsust.

Sodoomia Eestis

1748. aastal süüdistati Abruka talupoega Simmot sodoomias ja asja arutas Liivimaa Õuekohus.
Helmut von Uexküll

Helmut R. von Uexküll (Helmut Baron von Uexküll-Güldenband; 10. november 1925 Marienpol, Läti – 13. jaanuar 2005 Bad Godesberg) oli põllumajandusteadlane.
Ta sündis Lätis. Doktoritöö kaitses 1954. aastal Göttingeni Ülikoolis.
Tema erialaks oli troopikaalade (eriti Kagu-Aasia) põllumajandus.

Pere

Tema abikaasa oli Ines Leis.
Kenneth Zohore

Albin Kenneth Dahrup Zohore (sündinud 31. jaanuaril 1994 Kopenhaagenis) on Taani jalgpallur, kes mängib ründajana Premier League'i klubis Cardiff City.
Ta alustas karjääri kodulinna klubis FC København. 2010. aasta märtsis tegi ta 16 aasta ja 35 päeva vanuselt debüüdi Taani kõrgliigas, saades sellega liiga läbi aegade noorimaks mängijaks. 2010. aasta oktoobris lõi ta oma esimese värava liigas, saades liiga teiseks noorimaks väravalööjaks läbi aegade. Hooaegadel 2009–10 ja 2010–11 tuli ta Københavniga Taani meistriks.
2012. aastal liitus ta Itaalia klubiga Fiorentina, kuid klubi põhimeeskonnas ta mänguaega ei saanud, mistõttu veetis aastad 2013–2014 laenul Taani kõrgliigas Brøndbys ja Rootsi kõrgliigas Göteborgis. Enne 2016. aastal Cardiff Cityga liitumist mängis ta veel Odense Boldklubis.
Zohore ema on taanlanna ja isa pärit Elevandiluurannikult.
Kai Rimmel

Kai Rimmel (sündinud 23. novembril 1952 Viljandis) on Eesti poliitik, kes kuulub Eesti Konservatiivse Rahvaerakonna ridadesse. Ta on aastast 2019 XIV Riigikogu liige.
Ta lõpetas aastal 1971 Viljandi 1. Keskkooli ja aastal 1977 Tallinna Polütehnilise Instituudi toiduainete tehnoloogia erialal.
Peale TPI lõpetamist asus ta tööle Tallinna Näidislinnuvabrikusse/Talleggi, kus töötas aastatel 1977–1986 insener-tehnoloogina, aastatel 1986–1994 osakonnajuhatajana ja aastatel 1994–2003 müügidirektorina. 
Ta kuulus aastast 2006 Eestimaa Rahvaliitu, seejärel Eesti Konservatiivsesse Rahvaerakonda.
Ta sai 25. aprillil 2019 asendusliikmena XIV Riigikogu liikmeks.

Isiklikku

Ta on abielus, tütre ja poja ema ning kolmele lapselapsele vanaema. Tema hobideks on sport, käsitöö, kirjandus ja ristsõnad.
Fede Galizia

Fede Galizia (1578 Milano – 1630 Milano), tuntud ka kui Galizia, oli Itaalia renessansi maalikunstnik, natüürmordi žanri teerajaja.
Fede (sõna fede tähendab itaalia keeles "usku") õppis maalimist oma isalt Nunzio Galizialt, kes oli samuti kunstnik. Fede Galizia 63st kataloogi kantud tööst 44 on natüürmordid. Ühte tema 1602. aastal signeeritud tööd peetakse esimeseks Itaalia kunstniku maalitud natüürmordiks.
Galizia ei abiellunud kunagi. 21. juunil 1630 tegi ta testamendi ja arvatakse, et varsti pärast seda suri ta katku.
Slipknot

Bändist lähemalt

1995. aastal tegi bänd läbi tähtsad muutused, mida nad ise praegu nimetavad "perekonnaühinguks". Samal aastal tehti ka esimesed lindistused, mis pole peatunud tänaseni. Slipknoti avastas KoRn'i üks produtsente. Algul ei tahtnud plaadifirma midagi Slipknotist kuulda, kuni Slipknot andis neile oma loo demo, milleks oli "Spit It Out". Tänu sellele loole saavutas Slipknot oma praeguse tuntuse. 
Shawn Crahan ütleb: "Miski ei saakski teisiti olla, sest me oleme koostanud endale suurepärase proovikava juba viimased 3 aastat. Kõik on õigeaegselt kohale ilmunud ja kõik töötavad nagu üks. Kui isegi kasvõi meie DJ-d kohal pole, ei tule muusika õige SlipKnoTi moodi välja, midagi oleks nagu väga-väga puudu." 
"Maskid ja kostüümid panime esialgu Des Moinesis esinedes niisama selga, sest tahtsime olla natuke nagu anonüümsed ja nii, aga rahvale see meeldis ja nüüd kanname neid siiani," räägib Shawn. "Pärast etendust on hea neid seljast võtta, sest tegelikult on nendega järjest mitu tundi olla üsna piinarikas, aga kui tuleb hiljem intervjuusid anda, paneme maskid pähe tagasi." 
Mis puutub numbritesse, mis igal liikmel olemas on, siis need on nende õnnenumbrid ja ühe liikme sõnul ongi kõige kummalisem see, et seoses numbrite valimisega ei tekkinud mitte mingisuguseid ütlusi, just nagu vastavad numbrid oleksid lausa määratud olnud vastavatelele liikmetele. Nad ise arvavad, et "shit" on kokku pakitud just pisikesse karbikesse, millel nimeks Slipknot.
Praeguse trummari Joey Jordisoni sõnul võiks SlipKnoTi logos jääda k-täht suurtäheks, et näidata austust bändi suure mõjutaja Korni vastu.
Algusaegadel kandis grupp nimesid "The Pale Ones", "Pyg System" ja "Meld", kuni lõpuks jäi "SlipKnoT". Esimese laulu komponeerisid nad 1993. aastal. Nendel aegadel kirjutati paljud laulud albumile "Mate. Feed. Kill. Repeat" ning mõned ka hilisematele. Shawn Crahan, olles bändi asutajaliige, tuli mõttele, et bändis võiks olla kolm trummarit; esimene, loomaks võimsat hõimulikku heli; teine, loomaks seinaheli. Shawn Crahan oli põhitrummar enne, kui Joey Jordison liitus bändiga.
Meditsiiniline karbogeen

Meditsiiniline karbogeen on meditsiinigaas, mis sisaldab vähemalt 90 mahuprotsenti hapnikku ja kuni 10 mahuprotsenti süsihappegaasi (tavaliselt on süsihappegaasi sisaldus 5%, harvem kuni 7%).
Seda kasutatakse hingamise hingamiskeskuse talitluse pärsituse korral, mis esineb mitmete mürgistuste ja vastsündinute lämbuse korral.
Suur süsihappegaasi kontsentratsioon (alates 5 protsendist) tekitab intensiivse lämbumistunde, mida tajutakse hapnikupuudusena. See sunnib hingamist intensiivistama.
Clash Royale

"Clash Royale" on mobiiltelefonis mängitav strateegiamäng, mille tootis ja 2. märtsil 2016 avaldas Supercell. Mäng sarnaneb mänguga "Clash of Clans".
Maailma esimene "Clash Royale" turniir toimus Soomes Helsingis.
Tahu vald

Tahu vald (saksa keeles Shottanäs) oli vald Läänemaal Noarootsi kihelkonnas. Vald eksisteeris 1872–1891 ja siis liideti see vald Paslepa vallaga.
Pristav

Maakonnapristavid

Piirkonnapristavite (vene keeles становой пристав) ametikohad loodi Venemaal 1837. aastal semstvopolitsei põhimäärusega, maapiirkondade piirkonnapristavid määrati ametisse kuni 1862. aastani kubermangu kuberneri poolt kohaliku aadli esitatud kandidaatide seast. Ametialaselt allus ta maakonna korrakaitse eest vastutavale maakonna politseivalitsuse juhile ispravnikule ja maakohtule.
Alates 1878. aastast olid piirkonnapristavi alluvuses ka maakonnaurjadnikud. Piirkonnapristavi ametikoht likvideeriti 1917. aastal Venemaa Ajutise Valitsuse poolt ning asendati miilitsaga.

Linnapristavid

Pärast 1867. aasta Venemaa Keisririigi linnakorraldusseaduse vastuvõtmist loodi linnapeale alluva linnapolitsei politseiülema (politseimeister) alluvuses olevate linnapristavite (участковый пристав) ametikohad. Linnapristavite ülesandeks oli teenistuskohaks määratud piirkonnas valvata linna heakorra järele, jälgida korrakaitsealaste korralduste täitmist ning tagada seaduste ja korralduste täitmine, kontrollida politseipostide tööd ning teostada tagaotsitavate isikute ja vara tagaotsimist ning väljastada linnas asumise lube.

Kohtupristavid

Pärast 1864. aasta kohtureformi loodi kohtute tegevuse kindlustamiseks kohtupristavite (судебный пристав) institutsioon.

Duumapristavid

Pärast 1905. aasta 17. oktoobri manifesti alusel Venemaa Riigiduuma moodustamist loodi duuma tegevuse kindlustamiseks ja korra hoidmiseks duumapristavite institutsioon (думские приставы).
Albert Nobbs

"Albert Nobbs" (inglise Albert Nobbs) on 2011. aastal linastunud Iirimaa draamafilm, mille lavastas Rodrigo García. Linateos põhineb George Moore'i romaanil The Singular Life of Albert Nobbs.
Filmis mängivad Glenn Close, Mia Wasikowska, Aaron Johnson, Janet McTeer, Jonathan Rhys Meyers, Brendan Gleeson ja Maria Doyle Kennedy.
2012. aastal kandideeris linateos kolmele Oscarile, nende seas Glenn Close'i parima naisnäitleja ja Janet McTeer'i naiskõrvalosatäitja Oscarile.
Kohaliku omavalitsuse üksuse ametiasutus

Asutamine

Kohaliku omavalitsuse üksuse ametiasutuste asutamine ja põhimääruse kinnitamine on volikogu ainupädevuses. Valla või linna ametiasutuse hallatava asutuse asutamise ja selle tegevuse lõpetamise üle samuti otsustab volikogu. Hallatava asutuse põhimääruse, struktuuri ja koosseisu kinnitamine ning muutmine toimub volikogu poolt kehtestatud korras. Ametiasutusi ning ametiasutuste hallatavaid asutusi registreeritakse riigi ja kohaliku omavalitsuse asutuste registris (RKOARR), mille andmed on kantud e-äriregistri koosseisu.

Valla- või linnavalitsuse struktuuriüksused

Valla- või linnavalitsuse struktuuriüksusteks on osavalla- ja linnaosavalitsused, osakonnad, ametid ja teenistused. Linnaosad ja nende valitsused on moodustatud näiteks Tallinnas, mõned vallad (Väike-Maarja ja Vinni) on moodustanud ka osavaldasid. Valla- ja linnavalitsuse põhiülesandeks on oma haldusterritooriumil kohalike elu küsimuste lahendamine ning seeläbi avaliku võimu teostamine. Valla- või linnavalitsust juhib vallavanem või linnapea.
Reeglina on vallas või linnas üks ametiasutus (valla- või linnavalitsus), siiski Tallinnas ning veel mõnedes linnades on ametiasutusena eraldi kantselei. Valla- või linnakantselei on kohaliku omavalitsuse esinduskogu ehk volikogu poolt moodustatud täitevorganit (linna- ja vallavalitsust) teenindav asutus. Valla- ja linnakantseleid juhib linnapea või vallavanema poolt ametisse nimetatud valla- või linnasekretär.
Lisaks on Tallinna Linnavolikogu otsusega asutatud ametiasutustena ametid ja linnaosavalitsused. Ametid on vajalikud konkreetsete ülesannete täitmiseks. Kohaliku omavalitsuse üksuse ametiasutuste moodustamise kord sätestatakse valla või linna põhimääruses. KOV ametiasutuse ametnikele ning teatud juhtudel KOV ametiasutuse töötajatele kohaldatakse ATS’i.

Ühisasutused

Omavalitsusüksused võivad teiste omavalitsustega liite ning ühisasutusi moodustada. Selline õigus tuleneb Eesti Vabariigi Põhiseadusest. Ühisasutuste moodustamise alused ja kord on sätestatud Kohaliku omavalitsuse korralduse seaduses. Avalik- õiguslike juriidiliste isikute vahelisi haldusõigussuhteid reguleeritakse halduslepinguga. Halduslepingus on sätestatud ühisasutuse moodustanud linnade ja/või valdade õigused, kohustused ja vastutus üksteise ja moodustatud ühisasutuse ees. Ühisasutust juhib poolte esindajatest moodustatud nõukogu ja ühisasutuse tegevjuht. Ühisasutus ei ole iseseisev juriidiline isik ning tal ei ole ka esindusõigust. Sisuliselt on tegemist mitme kohaliku omavalitsuse üksuse ühise ametiasutusega, kes teostab kõikide selle moodustanud kohaliku omavalitsuse üksuste pädevust vastavalt volituse eesmärgile, ulatusele nagu tegemist oleks iga konkreetse kohaliku omavalitsuse üksuse ametiasutusega. Ühisasutus ei saa võtta endale iseseisvalt varalisi kohustusi. 
Järelevalve ühisasutuse tegevuse üle jaguneb kaheks - riiklik järelevalve ning kohaliku omavalitsuse üksuste poolt korraldatav poliitiline ja teenistuslik järelevalve. Riiklikku järelevalvet kohaliku omavalitsuse üksuse üle teostavad seadusega sätestatud korras maavanem, riigikontroll ja õiguskantsler.
20. sajandi klassika

"20. sajandi klassika" on raamatusari, mida annab välja kirjastus Varrak.
Sarjas ilmuvad tunnustatud kirjanike tõlkeraamatud. Esimene raamat sarjas ilmus aastal 2000.
Chamberlin

Chamberlin on maailma esimene sämplipõhine (ingl sample playback) elektromehaaniline analoogklahvpill. Chamberlinile sai saatuslikuks tema põhjal loodud mellotroni turuletulek.
Ida-Friisi saared

Tormide ja hoovuste mõju

Kuigi täna on need kindlakskujunenud saared, jätkavad mõned neist liikumist. Juisti saarel näiteks on 1650. aastast viis erinevat tõestatud ala kirikule, kuna kiriku ülesehitamise kohas tuli sammu pidada pidevalt liikuva saarega. Mõnikord koosnes Juist isegi kahest saarest, mis lõpuks kokku kasvasid. Naabersaar Wangerooge on viimase 300 aasta jooksul liikunud itta oma pikkusega samaväärses ulatuses, selle kiriku torn, mis hävines Esimese maailmasõja puhkemisega, liikus näiliselt idast läände.
Selles protsessis erodeerub maa aeglaselt läänerannikutel, samas setted ladestuvad idarannikutel. Seetõttu kaitstakse läänerannikuid üha enam inimtegevusega. Saarte vahelised kanalid teenivad loodete liikumisi, nii et nendes kohtades takistab hoovuste puhastav toime saarte järkjärgulist  üksteisega liitumist.
Aleksander Kunileid

Aleksander Kunileid (kodanikunimega Aleksander Saebelmann; 22. november 1845 Audru vald – 27. juuli 1875 Poltava) oli eesti helilooja. Teda peetakse üheks eesti rahvusliku muusika rajajaks.
Kunileid sündis köstriõpetaja perekonnas. Tema vend oli helilooja Friedrich August Saebelmann.
Muusikahariduse omandas ta Valgas Cimze seminaris, lõpetades kooli aastal 1868.
Ta oli üks I üldlaulupeo juhtidest.
Aastatel 1871–1873 oli Kunileid köster ja kooliõpetaja Peterburis, Gattšinas ja Kolppanas. 
Aastal 1873 sõitis tervise halvenemisel Ukrainasse. Seal töötas köster-organistina Poltava saksa koguduse koolis elu lõpuni.
Suri 1875. aastal enne 30-aastaseks saamist tiisikuse tagajärjel.
Kunileid kirjutas suure osa oma koorilauludest Lydia Koidula ja Carl Robert Jakobsoni tekstidele.
Braslava vald

Ajalugu

Aastal 1935 oli Braslava valla pindala 36,2 km² ja seal elas 661 inimest. Aastal 1945 moodustati Braslava külanõukogu, aastal 1949 vald aga likvideeriti. Aastal 1954 liideti Braslava külanõukoguga Vilzēni külanõukogu. Aastal 1977 liideti osa külanõukogu aladest Aloja linnaga, külanõukogu sai aga maad juurde Skaņkalne külanõukogult. Aastal 1990 muudeti külanõukogu vallaks. 2009. aastast kuulub Braslava vald Aloja piirkonda. 2010. aastal eraldus Aloja linn vallast.

Loodus

Vald asub Iģe jõe kaldal. Selle aladel asusid Vilzēni, Urga ja Braslava mõisad. Valda jäävad kaks järve - Urgas veskijärv ja Ķirumezers. Endise Vilzēni mõisa pargis kasvab Läti suurim Euroopa lehis, mille ümbermõõt on 4,6 ja kõrgus 33 meetrit. Looduskaitse all on veel teinegi Vilzēni mõisa pargi lehis, samuti ka sealsed tammed ja pähklipuu, Lielsanči jalakas, Lielsanči tammed, Lielsanči põllu tamm, Lielkarīte tamm, Iģe kalda tamm, Zaļauskase tamm, Braslava kooli mänd, Jaunskultese elupuu, Jaunsanči paju, Zaļauskase paju, Vinteri nulg, Ķuķi saar, Ķuķi tamm, Braslava allee tamm, Braslava pargi lehis, Braslava pargi pärn, Vinteri elupuu, Stalbe maja paju, Mazkaibenieki elupuu, Dzirnavnieki tammed, Urga nulg, Plikši saar, Ķīļi paju, Vilzēni pärn, Purmalīši saar, Murķeļi tammed, Blankaskrogsi pärn, Annasmuiža tamm ja Urga paju.
Haljala Vallaraamatukogu

Haljala Vallaraamatukogu on raamatukogu Lääne-Virumaal Haljalas.  
Haljala Vallaraamatukogul on 7 struktuuriüksust: 
1)  Aaspere haruraamatukogu;
2)  Karepa haruraamatukogu;
3)  Varangu haruraamatukogu Essu külas, teeninduspunktiga Varangu külas;
4)  Vergi haruraamatukogu;
5)  Vihula haruraamatukogu;
6)  Võsu haruraamatukogu;
7)  Võsupere haruraamatukogu.
Jacksoni maakond (Michigan)

Jacksoni maakond (Jackson County) on maakond USA-s Michigani osariigis. Geograafilised koordinaadid on 42° 15′ N, 84° 25′ W
Maakonna halduskeskus ja suurim linn on Jackson.
Maakonna pindala on 1875 km², millest 44 km² moodustab veepindala.
Elanike arv oli 2010. aasta rahvaloenduse järgi 160 248. Aastal 2000 oli elanike arv 158 422.

Ajalugu

Jacksoni maakond moodustati 1. augustil 1832. aastal Washtenaw' maakonna osast. Maakond sai nime seitsmenda Ameerika Ühendriikide presidendi Andrew Jacksoni järgi.
Tuivere mõis

Tuivere mõis on paik Läänemaal, millele viidatakse Karl Ristikivi romaanides "Tuli ja raud" ning "Rooma päevik".
"Rooma päeviku" väljaandjapoolses järelsõnas öeldakse Tuivere mõis Kaspar von Schmerzburgi sünnikohaks.
Raivo Paavo

Raivo Paavo (sündinud 22. mail 1946 Purtse külas) on Eesti ametiühingutegelane ja poliitik.
Aastatel 1991–2000 oli ta Eesti Ametiühingute Keskliidu esimees, hiljem riikliku lepitaja nõunik ning 2003–2006 riiklik lepitaja.
Paavo oli VIII ja IX Riigikogu liige, X Riigikogus sai ta 2004. aastal asendusliikmeks Toomas Hendrik Ilvese siirdumisel Euroopa Parlamenti.
Ta on ka Eesti Lauatennise Liidu president.
Ksenoliit

Ksenoliit on tardkivimi sees olev teise kivimi fragment.
Ksenoliidid tekivad näiteks magmakambri või magma liikumisteede seintest lahti murdunud kivitükkidest, aga ka laavavoolu poolt kaasa haaratud kivikestest.
Vastavalt suletiste printsiibile peavad ksenoliidid olema vanemad kui neid ümbritsev tardkivim.
Québec (linn)

Ajalugu

Prantsusmaa maadeavastaja Jacques Cartier rajas praeguse linna kohale fordi, kuhu jäi kogu talveks, enne kui järgmisel aastal kodumaale tagasi läks.
1541 tuli ta tagasi, et luua sinnasamasse alaline asundus. Kuid juba järgmise aasta suvel jäeti see uuesti maha, niihästi väga karmi talve kui indiaanlaste vaenulikkuse tõttu.
Prantsuse maadeavastaja Samuel de Champlain asutas Québeci 3. juulil 1608 irokeeside kaua aega tagasi maha jäetud asulakohale. Champlain juhtis seda asundust kogu oma ülejäänud elu, kuni surmani 1635.
Québec oli 1608–1627 ja 1632–1763 Prantsusmaa Kanada ja kogu Uus-Prantsusmaa pealinn, 1763–1791 ja alates 1867 Québeci provintsi pealinn, 1791–1841 Alam-Kanada pealinn ning 1852–1856 ja 1859–1866 Kanada provintsi pealinn.

Rahvastik

2006. aasta rahvaloenduse järgi elas Québecis 491 142 inimest. Québeci linnastus elas samal aastal 715 515 inimest.
Québec on suuresti prantsuskeelne. Inglise keele kõnelejaid oli kõige rohkem 1860ndatel, kui 40% elanikkonnast rääkis emakeelena inglise keelt.
Québec on üks kõige väiksema kuritegevusega linnu kogu Kanadas. Kogu 2007. aasta jooksul ei registreeritud linnas ainsatki mõrva.

Majandus

Enamik inimesi töötab avalikus sektoris.
2008. aastal oli töötuid 4,5% elanikkonnast.
1972–1995 oli linnas jäähokimeeskond Québec Nordiques, mis mängis kuni 1979 WHA-s ja pärast seda NHL-is. Rahapuuduse tõttu müüdi meeskond Denverisse ja see hakkas kandma uut nime Colorado Avalanche.
Mari Abel

Mari Abel (sündinud 14. jaanuaril 1975) on eesti näitleja.
2004. aastal lõpetas ta Eesti Muusikaakadeemia Kõrgema Lavakunstikooli.
Alates 2004. aasta aprillist on Mari Abel Von Krahli Teatri näitleja.
Mari Abel on mänginud filmides "Kohtumõistja", "Free Range. Ballaad maailma heakskiitmisest", Nullpunkt", "Teesklejad", "Luuraja ja luuletaja" ja "November".
Linda Metsaorg

Linda Metsaorg (sündinud Rahno; sündinud 22. jaanuaril 1936 Saarde vallas) on eesti looduspedagoog. 
Ta lõpetas 1954. aastal Kilingi-Nõmme Keskkooli ja 1959. aastal Tallinna Pedagoogilise Instituudi.
Ta töötas pikka aega Eesti Noorte Loodusesõprade Majas, seejuures 18 aastat direktorina. 
Tema tütar on zooloog-ökoloog Kaja Peterson.
Benvenuto Cellini

Noorus

Benvenuto Cellini sündis Firenzes, Itaalias. Tema vanemad olid Giovanni Cellini ja Maria Lisabetta Granacci. Enne esimese lapse sündi olid nad olnud abielus juba kaheksateist aastat. Benvenuto oli perekonna teine laps. Maaomanikust pillimehe ja muusikariistade valmistaja pojana oli Cellinil esimene tõsisem kokkupuude seadusega varases nooruses, kui ta pagendati sünnilinnast väidetava osaluse eest kakluses. Seega ei piirdunudki tema varajane kunstiline koolitus üksnes Firenze kullassepa Marconega (Antonio di Sandro), vaid ta sai koolitust ka Siena kullassepalt Francesco Castorolt. Pärast Bologna ja Pisa külastamist lubati Cellinil naasta Firenzesse ja jätkata oma tööd seal.